“ሕገ ወጥነትን መከላከል ገና ጀመርነው እንጂ አልጨረስንም” የባሕር ዳር ከተማ አስተዳደር ምክትል ከንቲባ
ርእሰ መሥተዳድር ተመሥገን ጥሩነህ ለተፎካካሪ ፓርቲዎች፣ ለፀጥታ ኃይሎች እና ለአማራ ክልል ሕዝብ ምሥጋና አቀረቡ።ባሕር ዳር፡ ሐምሌ 17/2012 ዓ.ም (አብመድ) የባሕር ዳር ከተማ አስተዳደር ባከናወናቸው ዓበይት ተግባራት እና በቀጣይ አቅጣጫዎች ላይ ያተኮረ ውይይት ትናንት ከሰዓት ውይይት ተካሂዷል። ውይይቱ የተካሄደው በከተማ አስተዳደሩ የተሠሩ መሠረተ ልማቶች ከተጎበኙ፣ የተጠናቀቁት ከተመረቁ እና አዳዲስ የግንባታ የመሠረት ድንጋዮች ከተቀመጡ በኋላ ነው። በውይይቱ የከተማ አስተዳደሩ ምክትል ከንቲባ አማረ ዓለሙ ባለፉት 10 ወራት የተከናወኑ ዋና ዋና ተግባራትን አብራርተዋል። በከተማ አስተዳደሩ የመንገድ መሠረተ ልማቶች፣ የጎርፍ ማፋሰሻ ቦዮችን እና ሌሎችም የመንገድ አውታር ግንባታዎች የደረሱበትን የአፈጻጸም ደረጃ ቀርቧል።ዓመቱ የመሪዎችን አንድነት በመፍጠር በርከት የተለያዩ ተግባራት የተከናወኑበት እንደነበርም ምክትል ከንቲባው አስታውቀዋል። ከደላላ እና ሕገ ወጦች ነጻ የሆነ ተቋም፣ የመንግሥት የሥራ ኃላፊዎች እና ባለሙያዎች ለመፍጠር መሠራቱ ጥሩ ውጤት ማስገኘቱም ተመላክቷል። በተለይም ሕገ ወጥነትን በመከላከል እና ወንጀለኞችን አድኖ ለሕግ በማቅረብ ውጤታማ ሥራ እንደተሠራ ነው አቶ አማረ የተናገሩት።“ሕገ ወጥነትን መከላከል ገና ጀመርነው እንጂ አልጨረስንም” ያሉት አቶ አማረ በተለይ በቅርቡ በከተማው የተጀመረውን ሕገወጥ የንግድ እንቅስቃሴ እና የቤት ግንባታን በየምዕራፉ በመክፈል የሚከናወኑ ቀጣይ ተግባራት እንደሚኖሩ ተናግረዋል። በየደረጃው ያሉ መሪዎች፣ የፀጥታ አካላት እና ባለሙያዎችም በቁርጠኝነት እየሠሩ መሆኑን አመላክተዋል።በመሪዎች መካከል መከፋፈል እንዲፈጠር የሚደረግ ጥረት መኖሩን በማመላከትም ውስብስብ ችግሮችን ውጤታማ በሆነ መልኩ መጋፈጥ መቻሉን አንስተዋል። ቀጣይም ልዩ ትኩረት ተሰጥቶ እንደሚሠራበት ነው ምክትል ከንቲባው ያስታወቁት። የተለያዩ ሕገ-ወጥ መሣሪያዎችን በቁጥጥር ሥር ማዋል፣ የኮንትሮባንድ ንግድን ማስቆም፣ የጦር መሣሪያ ሕገ ወጥ ተኩስ ማስቆም፣ ሕገ-ወጥ የንግድ እንቅስቃሴን መያዝ እና ርምጃ መውሰድ፣ የከተማ ግብርና እንዲኖር ተስፋ ሰጪ ጅምሮች መኖራቸው በዓመቱ ከተከናወኑ ተግባራት መካከል ተጠቃሽ ሆነው ቀርበዋል፡፡በከተማ ግብርና ሥራው ጫትን በሌላ አትክልትና ፍራፍሬ የመቀየር እንቅስቃሴ ተጀምሯል። ሕገ-ወጥ ግንባታዎችን ማፍረስ በቅርቡ ልዩ ትኩረት ተሰጥቶት እየተሠራበት መሆኑን አመላክተዋል። በዚህም ወደ 38 ሺህ የሚጠጋ ሕገ-ወጥ መኖሪያ ቤቶች፣ ኮንቴነሮች፣ የሸድ ቅጥያዎች እና የጥበቃ ቤቶች እንደፈረሱም ተናግረዋል። አዳዲስ ሕገ-ወጥ ግንባታ እንዳይኖር የሚያስችል ሥርዓት እየተዘረጋ መሆኑም በጥሩ ጎኑ የተነሳ ተግባር ነው።የተለያዩ መሠረተ ልማት ግንባታዎች መሠራታቸውም ተመላክቷል። ምንም እንኳን ጊዜያዊ የሥራ ዕድል ፈጠራው ቢያመዝንም ከ30 ሺህ 300 በላይ የሥራ ዕድል ለመፍጠር ታቅዶ ከ37 ሺህ በላይ እንደተፈጠረ ተገልጧል።ይሁን እና የመሬት አቅርቦት፣ የውኃ እና የመብራት እንዲሁም የመንገድ መሠረተ ልማት እና የፋይናንስ እና ብድር አቅርቦት እና የውጭ ምንዛሪ እጥረት ችግሮች ከፍተኛ ቅሬታ እያስነሱ መሆኑን አመላክተዋል። እነዚህን ማስተካከል በትኩረት እንደሚሠራም ምክትል ከንቲባ አማረ አስታውቀዋል።የክልሉ መንግሥት በተለየ መልኩ ጣልቃ ገብቶ እገዛ እንዲያደርግባቸው የሚፈለጉ ጉዳዮችንም አቶ አማረ አንስተዋል። ለሕገ-ወጥ ግንባታ አስተዋዕጾ እያደረጉ ያሉ በባሕር ዳር ዙሪያ ወረዳ የሚገኙ ዘጠኝ የገጠር ቀበሌዎች መሆናቸውን በማንሳት ኢንቨስትመንትን ለማስፋፋትም እነዚህ ቀበሌዎች ወደ ከተማው እንዲካተቱም ጠይቀዋል። ከተማ አስተዳደሩ በራሱ ወጪ ብቻ ከተማዋን በሚፈለገው መልኩ ለማስዋብ እንደሚቸገርም አንስተዋል። እንደ ሸገር ፕሮጀክት ያለ የባሕር ዳር ዩኒቨርሲቲ ለባሕር ዳር ከተማ እየሠራ በመሆኑ የክልሉ መንግሥት ድጋፍ እንዲያደርግም ጠይቀዋል።